El regidor de Festes del Vendrell, Christian Soriano, acompanyat de representants de diverses entitats de cultura popular, van presentar ahir un avançament del programa d’actes de la Festa Major AJUNTAMENT DEL VENDRELL
El regidor de Festes del Vendrell, Christian Soriano, acompanyat de representants de diverses entitats de cultura popular, van presentar ahir un avançament del programa d’actes de la Festa Major del Vendrell d’aquest 2020. El regidor va explicar que tot i que enguany les circumstàncies seran diferents i serà una festa molt diferent i condicionada per la pandèmia, s’ha volgut apostar per celebrar una Festa Major , “ja que la cultura ha de prevaldre com a bé de primera necessitat”. Això sí, segons Soriano, tots els actes tindran com a fil conductor i imprescindible el compliment de la seguretat i de la normativa sanitària.
En aquest sentit, el regidor ha avançat que la Festa Major de Santa Anna combinarà els actes presencials amb actes on-line, que seran transmesos per RTV El Vendrell i també que s’està treballant ja en una aplicació on les persones es podran apuntar per als actes amb aforament limitat.
Les bèsties de foc, presents a la festa
D’altra banda, tres de les bèsties de foc del Vendrell també actuaran a la festa major d’aquest 2020: el Cabrot, el Drac del Vendrell i la Mulassa Feixuga. No ho faran el 26, perquè la Comissió de Foc va acordar no fer-ho ningú, però sí que ho faran el dia 27, en un acte molt similar al Nostrefoc. A les 18h, la Plaça Vella, la Plaça Nova i la Plaça Francesc Macià acolliran la plantada de les bèsties i més tard, cap a les 21h, a la plaça Pep Jai, amb aforament limitat, faran dues enceses cada bèstia i una encesa conjunta al final.